Haarverlies: Hoekom gebeur dit?
JY LEES NOU Haarverlies: Hoekom gebeur dit?
En die wenner van Junior se haartransformasie is ...
Ons hare is ons kroon. Val dit oormatig uit, kan dit neerslagtig, en angstig laat voel, maar daar's hulp. Hier is die feite.
Sowat 'n derde van alle vroue sukkel een of ander tyd in hul lewe met haarverlies. Boonop begin die voorkoms daarvan toeneem onder ouer sowel as jonger vroue as gevolg van leefstylfaktore (soos stres, dieet en siekte) wat 'n ál groter rol speel.
"'n Vrou se hare is deel van haar persoonlikheid en speel 'n belangrike rol in die beeld wat sy aan die wêreld uitdra. Wanneer ons dan hare begin verloor – hoe opsigtelik ook al – kan dit 'n drastiese invloed op ons selfbeeld hê," sê dr. Elfrieda Fourie, mediese dokter by die estetiese kliniek Anti-Aging Art in Johannesburg.
Dr. Maureen Allem, mediese hoof van die estetiesekliniekgroep Skin Renewal, stem saam en meen vroue is boonop onseker hoe om haarverlies reg te behandel en waar om hulp te soek. Daar is 'n magdom faktore wat bydra tot haarverlies. Oor sommige hiervan het jy beheer en oor ander nie. Ons het gaan uitvind wat belangrik is om te weet.
Om daagliks tussen 50 en 100 hare te verloor is normaal, maar soms is daar snellers wat veroorsaak dat meer hare as gewoonlik tegelyk in hul rusfase ingaan en uitval. Dié toestand is dikwels net tydelik, maar veroorsaak steeds baie stres en kommer by vroue, sê Pierre Malherbe, verspreider van die haarsorgreeks Roots Double Effect in Suid-Afrika. As jy niks daaraan doen nie, kan dit enigiets tussen 'n maand en vier maande duur voordat jou hare weer begin groei. Haarverlies kan ook permanent wees en gebeur wanneer die haarfollikel met elke groeisiklus verklein en uiteindelik doodgaan. Hoewel permanente haarverlies baie moeilik is om te behandel, is dit nie onmoontlik nie, sê dr. Fourie.
Wat is die algemene oorsake?
'n Verandering in hormoonvlakke tydens swangerskap, menopouse of wanneer jy sekere soorte medikasie soos voorbehoedingmiddels staak, kan tot haarverlies lei. Jou hare voel yler en jy let op dat daar meer los hare as gewoonlik op jou kopkussing, haarborsel of in die stort agterbly.
2. Stres en dieet
'n Streng dieet en periodes van uitermatige stres of trauma soos onder meer mediese prosedures of 'n siekte waar jy hoë koors ervaar, is van die algemeenste snellers vir skielike haarverlies. Sodra jou liggaam aangepas het, behoort jou hare se groeifases terug te keer na normaal.
Soms kan eksterne faktore 'n outoimmuunreaksie ontlok en veroorsaak dat jou liggaam jou haarfollikels begin aanval. Dié tipe haarverlies staan bekend as alopesie areata en die eerste tekens daarvan is muntgrootte kaal kolletjies op jou kopvel.
4. Stywe stilering
As jy gereeld haarverlengings of pruike dra, of jou hare in stywe haarstyle, word daar aanhoudend aan jou haarwortels getrek. Dit beskadig die haarwortel en -follikel. Dié toestand, genaamd traksie-alopesie, kan tydelik wees as jy vinnig genoeg ingryp, maar soms is die haarverlies onomkeerbaar.
5. Genetiese faktore
Oorerflike haarverlies is meestal geleidelik en behels dat jou hare mettertyd al hoe yler word. By vroue sien jy die eerste tekens daarvan op die bokant van die kop om die kroon, waarna die hare al langs die haarpaadjie stelselmatig minder word en die kopvel meer sigbaar. Oorerflike haarverlies het lewenslange behandeling nodig.